 को कानूनी रूप से बंद करने का फैसला ले लिया है। देश भर में कोई भी मंत्री या अधिकारी अब से लालबत्ती का इस्तेमाल नहीं कर सकेगा। लालबत्ती का अस्तित्व समाप्त किया जाता है। खबर सुनके मैं सन्न रह गया, मेरी आँखों के सामने लामचंद का चेहरा घूमने लगा-जिनके लिए लालबत्ती 'तुम्हीं हो माता, पिता तुम्हीं हो। तुम्हीं हो बंधु, सखा तुम्हीं हो। ' जैसी थी। राजनीति के बहुत से उपासक हैं, और सब ही लालबत्ती पाना चाहते हैं। लेकिन वे लालबत्ती ना मिलने की शर्त पर सांसदी, विधायकी, या संगठन के विभिन्न पदों से ही इश्क कर बैठते हैं और एक समझौते के तहत उन्हीं से ब्याह रचा कर शांति से अपना अतृप्त जीवन बिता लेते हैं। किंतु लामचंद जैसा लालबत्ती का एकनिष्ठ,अच्युत प्रेमी, जो लालबत्ती के अलावा लालबत्ती परिवार की किसी और कन्या के साथ हर्गिज विवाह रचाने के लिए राजी नहीं है, मिलना बहुत दुर्लभ था। उनके लिए लालबत्ती को अयोग्य घोषित करना, उसे स्वयंवर से हटा देना, उसकी मान्यता को खघरिज करना बिलकुल भीष्म पितामह और अम्बा के जैसी स्थिति थी। मुझे लगा कि कहीं इतिहास स्वयं को दोहराने की तैयारी तो नहीं कर रहा ? क्योंकि भीष्म का राजी ना होना ही अम्बा की नाराजगी का कारण था, परिणाम स्वरूप शिखंडी का जन्म हुआ और फिर शिखंडी ही भीष्म की शरशैया का कारण बना। तभी मेरा फोन घनघना उठा, मैंने देखा की डिस्प्ले पर लामचंद कलिंग चमक रहा है। मैंने अपने को मानसिक रूप से तैयार कर फोन उठाया, हेलो कहते ही वहाँ से आवाज आई-छोटे, तुम्हारी जुबान काली है।
 वे सर्द सुर में बोल रहे थे, तुमने मुझसे कहा था कि मेरा लालबत्ती प्रेम भी कहीं लैला मजनू के अंजाम पर ना पहुँच जाए, जो जीते जी एक दूसरे से मिल नहीं पाए थे। सही साबित हो गया। मैं कुछ भी बोलने की स्थिति में नहीं था सो चुपचाप उन्हें सुनता रहा, लामचंद बोले- खैर, ये जानते हुए भी कि इस युद्घ में मेरी हार निश्चित है, मैं महाभारत के कर्ण के जैसा ही दुर्घर्ष युद्घ करूँगा। क्योंकि कर्ण की और मेरी कुंडली मिलती है, हम दोनों ही सत्ता के द्वारा छले गए, हम दोनों की एक जैसी लालसा थी, कर्ण के लिए भी सत्ता- सम्पत्ति का नहीं, यश अर्जन का साधन थी। और मेरे लिए भी सत्ता यश अर्जन का हेतु है। उसके मार्ग की भी सबसे बड़ी बाधा 'र' अक्षर था। और मेरे मार्ग को भी 'र' ने ही अवरुद्घ कर रखा है। उसकी योग्यता पर प्रश्नचिन्ह लगाने वाला अर्जुन था, जिसके नाम में 'र' अक्षर उपस्थित है। तो मुझे भी अयोग्य साबित कर, वंचित करने वाला अपने नाम में 'र' अक्षर को धारण किए हुए है।
 नर के अवतार कहे जाने वाले अर्जुन के सारथी श्रीकृष्ण थे, तो इस नर श्रेष्ठ के रथ को हाँकने वाले भी कोई कृष्ण ही हैं। नरावतार अर्जुन 'लालसा' को छोड़के मुक्त होने के सिद्घांत का पक्षधर था, तो ये नरश्रेष्ठ भी 'लाल' को छोड़ कर सिद्घ होने की बात करता है। कैसा अजीब संयोग है, कि महाभारत में भी नरावतार की सफलता के मूल में कृष्ण थे, और भारत में भी इस नरश्रेष्ठ की सफल